સંયોગ તો જુઓ કે ભારતમાં લોકો ઘરઆંગણે ગાયોનું સંવર્ધન કરી શકતા નથી, જ્યારે મહારાજા થકી બ્રાઝિલને અપાયેલી ગીર ગાયો આજે વિશ્વમાં સૌથી વધુ દૂધ આપવાના વિક્રમ નોંધાવે છે એટલું જ નહિ બ્રાઝિલ આજે સૌથી વધુ ગાયોની નિકાસ કરે છે. હજી આજે પણ ભારતમાં ગીર કે કાંકરેજ ગાયનું યોગ્ય સંવર્ધન કરવાને બદલે વધુ દૂધ દોહી લેવાના મોહમાં જર્સી ગાયોના તબેલા વધતા ચાલ્યા છે. સામે પક્ષે દેશી ગાયો રખડતી અને પ્લાસ્ટિક ખાતી મરવાના વાંકે જીવે છે. હકીકતમાં ઇતિહાસનાં કેટલાંક સુવર્ણપર્ણોમાંથી બોધપાઠ લેવો જોઈએ.